b'\n_START_ARTICLE_\nElia\n_START_SECTION_\nLivshistorien\n_START_PARAGRAPH_\nElia var fra Tisbe. Kong Ahab og hans dronning Jesabel hadde innf\xc3\xb8rt avgudsdyrkelse av Baal i Israel. Elia var profet etter j\xc3\xb8denes religion og kjempet mot avgudsdyrkelsen. _NEWLINE_Hans f\xc3\xb8rste konfrontasjon med kongehuset endte med at Elia profeterte t\xc3\xb8rketid i Israel. Han sa at det ikke ville komme hverken dugg eller regn uten ved hans ord. Elia trekker seg bort fra offentligheten, til bekken Krit. Her s\xc3\xb8ker han tilflukt og blir matet av ravner. _NEWLINE_Da ogs\xc3\xa5 denne bekken t\xc3\xb8rket inn, gikk han til enken i Sarepta i Sidon. Hun skulle s\xc3\xb8rge for ham, men da han kom dit stod det d\xc3\xa5rlig til. Det var lite vann og mat. Men et under skjedde da profeten flyttet inn, melkrukken ble ikke tom og oljekrukken manglet ikke olje. S\xc3\xb8nnen til enken d\xc3\xb8de, men da Elia bad for han, v\xc3\xa5knet han opp til livet igjen. _NEWLINE_Da t\xc3\xb8rken hadde vart i tre \xc3\xa5r, var situasjonen i Israel kritisk. Selv kongen hadde vansker med \xc3\xa5 finne gress til sine beitedyr. Da fikk Elia et budskap om \xc3\xa5 opps\xc3\xb8ke kong Ahab. Han brukte Obadja som mellommann, som ga kongen beskjed om at det var kongehusets velvilje og dyrking av Baal, som var grunnen til t\xc3\xb8rken i landet. Elia utfordret 450 baalsprofetene til duell om hvem som var gud. Elia sammenkalte \xc2\xab...hele Israel..., de fire hundre og femti Ba\xe2\x80\x99al-profetene og de fire hundre Asjera-profetene som spiser ved Jesabels bord.\xc2\xbb (F\xc3\xb8rste Kongebok 18:19). Det skulle bygges to alter p\xc3\xa5 Karmelfjellet, ett for j\xc3\xb8denes gud og ett for avguden Baal. Den guden som lot ild antenne offeret p\xc3\xa5 alteret, han var Gud. Etter lang tid gav baalsprofetene opp, offeret ble ikke antent. Elia lagde vanngrav rundt sitt alter og dynket alt i vann. Da han bad ble offeret antent og fort\xc3\xa6rt, og slik fikk j\xc3\xb8defolket bevis p\xc3\xa5 hvem som var Gud. Straffen for Baal-profetene var henrettelse. \xc2\xabElia sa til dem: \xc2\xabGrip Ba\xe2\x80\x99al-profetene! La ikke \xc3\xa9n av dem slippe unna!\xc2\xbb Da grep de Ba\xe2\x80\x99als profeter, og Elia f\xc3\xb8rte dem ned til Kisjon-bekken og drepte dem der.\xc2\xbb (F\xc3\xb8rste Kongebok 18:40). Det er verd \xc3\xa5 merke seg at Asjera-profetene ikke deltok i kappestriden, og at Elias straff ikke rammet dem.'